Reverendo in Christo patri ac domino suo karissimo, domino Yvoni, Dei gratia abbati Cluniacensi, devoti sui fratres P. de Villaforti, prior claustralis monasterii Figiacensis, ord. Clun., Caturc. dyoc.; Aymericus, cantor; Rotlandus, operarius; prior de Cardaliaco, monachi ejusdem monasterii, totusque conventus ejusdem loci, cum genuflexione devota, salutem et obedientiam semper debitam et devotam. Venerande paternitati vestre significamus quod nos facimus, ordinamus et constituimus venerabilem et carissimum fratrem nostrum Petrum Fabri, priorem de Toyraco, latorem presentium, procuratorem nostrum ad petendam, impetrandam et obtinendam a reverenda paternitate vestra confirmationem postulationis seu electionis nuper in nostro capitulo concorditer et unanimiter celebrate de religioso, venerabili et discreto viro fratre Gualhardo de Monte Acuto, monacho Moysiacensi, et ad omnia et singula facienda et proponenda pro nobis et monasterio nostro que predicto negotio viderit expedire; dantes eidem priori, procuratori nostro, mandatum et potestatem generalem ac liberam super omnibus et singulis supradictis, ratum perpetuo habituri, et gratum quicquid per ipsum super hiis omnibus et singulis actum fuerit seu etiam procuratum. Et ut premissis fides plenior habeatur, quia nos conventus Figiacensis sigillum proprium non habuimus nec habemus, sigilla predictorum fratrum nostrorum P., prioris claustralis; Aymerici, cantoris; Rotlandi, operarii; prioris de Cardaliaco; una cum sigillo venerabilis patris domini G., Dei gratia abbatis Obazine, Cisterc. ord., familiaris monasterii Figiacensis, presentibus litteris appendi fecimus et apponi. Et nos predicti P., prior claustralis; Aymericus, cantor; Rotlandus, operarius; prior de Cardaliaco, pro nobis et conventu nostro, de consensu et voluntate conventus, quia conventus sigillum non habet, una etiam, cum sigillo venerabilis fratris nostri G. Belli, camerarii Figiacensis; et nos frater G., miseratione divina abbas monasterii Obazine, Cisterc. ord., ad preces et instantiam predictorum et fratris G. Belli, camerarii, et nos frater G. Belli, camerarius, ad preces et requisitionem predicti conventus, presentibus litteris sigilla nostra apposuimus in fidem et testimonium omnium premissorum. Datum apud Figiacum, in vigilia Epiphanie, anno Domini Mº CCº LXº.